Homonimai
Homonimai (gr. ὁμώνυμοι (homōnumoi), vns. ὁμώνυμος (homōnumos) < ὁμός (homos) „vienodas“ + ὄνομα (onoma) „vardas“) – žodžiai, kurie vienodai skamba, bet turi skirtingas reikšmes, pvz., (augalo) žiedas ir (piršto) žiedas. Homonimai negali skirtis ne tik garsais, bet ir kitais fonologiškai reikšmingais fonetiniais požymiais, pavyzdžiui, lietuvių kalboje reikia stebėti kirčio vietą ir priegaidės sutapimą. Skiriamos dvi homonimų rūšys: Homografai – žodžiai, kurie vienodai rašomi, bet gali būti skirtingai tariami. Homofonai – žodžiai, kurie vienodai tariami, bet gali būti skirtingai rašomi.